
Εκδήλωση-αφιέρωμα
Στέλλα Παναγίδου-Μιχαλακοπούλου (1946-1995)

Μια Αμμοχωστιανή φωτισμένη παιδαγωγός, μια εμπνευσμένη ποιήτρια…

στο Σπίτι της Κύπρου

Την  Πέμπτη 5 Οκτωβρίου 2017 πραγματοποιήθηκε στο Σπίτι της Κύπρου εκδήλωση-αφιέρωμα με θέμα: Στέλλα Παναγίδου-Μιχαλακοπούλου (1946-1995) Μια Αμμοχωστιανή φωτισμένη παιδαγωγός, μια εμπνευσμένη ποιήτρια…
Τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου με μια σύντομη αναφορά στον βίο της Στέλλας Παναγίδου-Μιχαλακοπούλου.

Ο φιλόλογος Phd κ. Δημήτρης Κανελλόπουλος ανέλαβε τον συντονισμό της εκδήλωσης ο οποίος, πριν δώσει τον λόγο στον πρώτο ομιλητή, παρουσίασε την πορεία και τη διαδρομή της Σ.Π. σημειώνοντας ότι «άφησε ανεξίτηλο το αποτύπωμά της σε όσους τη γνώρισαν, μαθητές, φίλους, συγγενείς για την καλοσύνη και τη γλυκύτητα που απέπνεε, την ευαισθησία για τον εν γένει πάσχοντα συνάνθρωπο, για τις αξίες, τα πρότυπα και τις στάσεις ζωής που κατάφερε να μας μεταλαμπαδεύσει».
Ο Αναπληρωτής Καθηγητής Σύγχρονης Ελληνικής Ιστορίας του Πανεπιστήμιο Κύπρου κ. Πέτρος Παπαπολυβίου, μίλησε με την ιδιότητα του Λαπηθιώτη, πρόσφυγα, και ειδικότερα με αυτήν του παλιού μαθητή του Ελληνικού Γυμνασίου Λαπήθου, παραθέτοντας στοιχεία από το πέρασμα της Στέλλας Παναγίδου από το Γυμνάσιο Λαπήθου (1972-1973). «Εκ μέρους των μαθητών και των μαθητριών της Σ.Π. την ευχαριστώ θερμά και για όσα μας πρόσφερε τότε, στον χαμένο παράδεισο των παιδικών μας χρόνων, αλλά και για όσα μας αποκαλύπτει μεταθανατίως, με την κρυμμένη πλούσια κληρονομιά μιας αφοσιωμένης και χαρισματικής εκπαιδευτικού και μιας ευαίσθητης ποιήτριας» είπε ο κ. Παπαπολυβίου στο τέλος της παρουσίασης.

«Όλα τα ποιήματα της Στέλλας Παναγίδου αποτυπώνουν τη σφραγίδα της πηγαίας χαρισματικής γραφής μέσα από την απέριττη γλώσσα, που αποκηρύσσει τις μελοδραματικές εξάρσεις και τον δοκησίσοφο εγκεφαλισμό, καθώς διαθλά αντανακλαστικά την απλότητα μια απέραντης καρδιάς και ενός λεπταίσθητου ψυχισμού, που με τα εναύσματα του σκεπτόμενου νου ανάβουν τη φλόγα από το σκοτάδι στο φως» υπογράμμισε η φιλόλογος, συγγραφέας, κριτικός λογοτεχνίας κ. Χρυσόθεμις Χατζηπαναγή η οποία σχολίασε την ποιητική γραφή της Σ.Π. με αναφορές σε στίχους χαρακτηριστικών ποιημάτων της συλλογής «Ποιήματα 1961-1973».
«Καλή, χαμογελαστή, ευπροσήγορη, με χιούμορ και ηρεμία» είπε για την καθηγήτριά της η κ. Νεκταρία Φυτουράκη, Msc Ψυχολογίας και μαθήτρια του 60ού Γυμνασίου Κυψέλης την περίοδο 1987-1990, ένα από τα σχολεία που υπηρέτησε η Στέλλα Παναγίδου για την οποία ανέφερε την προσφορά και το έργο της ως εκπαιδευτικού επισημαίνοντας ότι «ανήκε στους τυχερούς εκείνους ανθρώπους που έκανε ως επάγγελμα αυτό που αγαπούσε πολύ, τα παιδιά και τα βιβλία. Ήξερε πώς να αξιοποιεί τις ευκαιρίες που της έδινε η θέση της για να προσφέρει αυτό που είχε μέσα της και εντέλει να κατορθώσει να επηρεάσει τις ζωές των μαθητών της, οι οποίοι τη θυμούνται και τη μνημονεύουν 30 χρόνια μετά». 

Ο γιος της Στέλλας Παναγίδου κ. Ιωάννης Μιχαλακόπουλος ευχαρίστησε το Σπίτι της Κύπρου για τη φιλοξενία και ιδιαίτερα τους ομιλητές και ομιλήτριες που όπως είπε ταξίδεψαν το κοινό στη θαλασσοφίλητη Αμμόχωστο, στην Ιμερόεσσα Λάπηθο αλλά και σε αναμνήσεις από το 60ό Γυμνάσιο Κυψέλης.

Η εκδήλωση ολοκληρώθηκε με σύντομο μουσικό πρόγραμμα σε επιμέλεια της Έλενας Καντάρη.

